Πρόταση ΚΑΝΟΝΙΣΜΟΣ ΤΟΥ ΣΥΜΒΟΥΛΙΟΥ για παράταση της χρηματοδότησης σχεδίων βελτίωσης της ποιότητας και της εμπορίας ορισμένων καρπών με κέλυφος και χαρουπιών, τα οποία έχουν εγκριθεί βάσει του τίτλου ΙΙα του κανονισμού (ΕΟΚ) αριθ. 1035/72, και για την πρόβλεψη ειδικής ενίσχυσης στα φουντούκια

(Υποβλήθηκε από την Επιτροπή)

ΑΙΤΙΟΛΟΓΙΚΗ ΕΚΘΕΣΗ

1. Ιστορικό

Α. Παραγωγή

1. Η παγκόσμια παραγωγή καρπών με κέλυφος [1] ανέρχεται σε περίπου 4 εκατ. τόνους ετησίως. Οι βασικοί παραγωγοί είναι οι ΗΠΑ για τα αμύγδαλα (82% της παγκόσμιας παραγωγής ψίχας) και η Τουρκία για τα φουντούκια (70% της παγκόσμιας παραγωγής φουντουκιών με κέλυφος).

[1] Πέντε προϊόντα (αμύγδαλα, φουντούκια, καρύδια, φυστίκια και χαρούπια).

2. Η Κοινότητα έχει μακρά παράδοση στην παραγωγή καρπών με κέλυφος. Με άνω του 1 εκατ. εκταρίων εκτατικής και εντατικής παραγωγής, αντιπροσωπεύει το 34% της παγκόσμιας συγκομιζόμενης έκτασης [2]. Από την έκταση αυτή εκτιμάται ότι 800 000 εκτάρια είναι παραγωγικά από οικονομική άποψη στην ΕΕ.

[2] Έκταση έκτακτης παραγωγής της ΕΕ: 1 064 - 1 085 000 ha (παγκόσμια έκταση: 3 148 000 ha). Πηγή : FAO, 2000.

3. Όμως η Κοινότητα παράγει μόνο το 20% της παγκόσμιας παραγωγής [3]. Οι κύριες χώρες παραγωγής είναι η Ισπανία και η Ιταλία. Η Κοινότητα αποτελεί το σημαντικότερο καταναλωτή και είναι καθαρός εισαγωγέας καρπών με κέλυφος.

[3] Παραγωγή της ΕΕ (με κέλυφος): 803 000 τόνοι (παγκόσμια παραγωγή: 4 042 000 τόνοι). Πηγή : FAO, 2000.

4. Η παραγωγή καρπών με κέλυφος της ΕΕ, αν και σημαντική από άποψη έκτασης, χαρακτηρίζεται από χαμηλή ανταγωνιστικότητα και μικρά περιθώρια. Περίπου τo 70% της κοινοτικής παραγωγής καρπών με κέλυφος μπορεί να οριστεί ως «εκτατική» (μειονεκτικές περιοχές, δυσμενείς/οριακές συνθήκες καλλιέργειας συχνά σε απομακρυσμένες ορεινές ή λοφώδεις περιοχές χωρίς άρδευση) και το 30% ως «κανονική» (καλύτερες ποικιλίες και συνθήκες καλλιέργειας ενώ ορισμένες από τις εκτάσεις είναι αρδευόμενες).

Β. Ειδικά μέτρα για τον τομέα των καρπών με κέλυφος

1. Το 1989, για να αντιμετωπιστούν οι δυσκολίες που αντιμετώπιζε ο τομέας των καρπών με κέλυφος, ο κανονισμός (ΕΟΚ) αριθ. 1035/72 (Τίτλος IIα) θέσπισε ειδικά μέτρα για τον τομέα αυτό ώστε να αντιμετωπισθεί η ανεπάρκεια στο δυναμικό παραγωγής εμπορίας. Τα μέτρα αυτά καλύπτουν πέντε προϊόντα: αμύγδαλα, φουντούκια, καρύδια, φυστίκια και χαρούπια. Τα κάστανα δεν συμπεριελήφθησαν ποτέ στα μέτρα αυτά [4].

[4] Παραγωγή καστάνων της ΕΕ: συνολική συγκομιζόμενη έκταση: 63 000 ha, με παραγωγή 135 000 t/έτος. Πηγή : FAO, 2000.

2. Το κύριο μέτρο είναι η χρηματοδότηση σχεδίων βελτίωσης της ποιότητας και της εμπορίας [5] υποβαλλόμενων και εκτελούμενων από οργανώσεις παραγωγών (ΟΠ). Το μέτρο αυτό επρόκειτο να είναι προσωρινό και τα σχέδια βελτίωσης περιορίζονταν σε 10 χρόνια.

[5] Τα μέτρα περιελάμβαναν επίσης κατ'αποκοπήν ενίσχυση για τη σύσταση οργανώσεων παραγωγών και ενίσχυση για τη δημιουργία κεφαλαίων κίνησης.

3. Τα σχέδια βελτίωσης χρηματοδοτούνται κατά 55% από δημόσιες ενισχύσεις και 45% από τις ΟΠ. Οι δημόσιες ενισχύσεις περιορίζονται σε 241 ευρώ για τις συνήθεις εργασίες και 574 ευρώ/εκτάριο/έτος για διαρθρωτικές δράσεις [6]. Η Κοινότητα παρέχει το 82% των δημοσίων ενισχύσεων και τα κράτη μέλη το 18%.

[6] Οι διαρθρωτικές δράσεις (εκρίζωση και ποικιλιακή μετατροπή) περιορίζονται σε πέντε έτη.

4. Τα μέτρα καταργήθηκαν με τον κανονισμό αριθ. (ΕΚ) 2200/96. Τα υφιστάμενα σχέδια δύνανται να συνεχιστούν έως τη λήξη της δεκαετούς περιόδου τους. Τα τελευταία σχέδια λήγουν το 2006/07. Τα σχέδια των οποίων η δεκαετής περίοδος έληξε το 2000 ήταν επιλέξιμα για ενισχύσεις για συμπληρωματική περίοδο μέχρι ενός έτους, έως τις 15 Ιουνίου 2001 [7].

[7] Κανονισμός (ΕΚ) αριθ. 558/2001 του Συμβουλίου.

Γ. Το καθεστώς σχεδίων βελτίωσης

1. Από τις 800 000 εκτάρια των εκτάσεων παραγωγής καρπών με κέλυφος στην Κοινότητα, εκτιμάται ότι περίπου 600 000 εκτάρια (75%) εντάσσονται σε σχέδια βελτίωσης (η θεωρητική συνολική έκταση η εντασσόμενη σε σχέδια είναι 644 000 εκτάρια [8]). Η πραγματική πιστοποιημένη έκταση (για την οποία έχουν υποβληθεί αιτήσεις και είναι επιλέξιμη για τη χορήγηση ενισχύσεων) είναι μικρότερη και διαφέρει από έτος σε έτος.

[8] Η μέγιστη έκταση η οποία είναι σήμερα δυνάμει επιλέξιμη για ενισχύσεις εκτιμάται σε 600 000 εκτάρια (664 000 εκτάρια μείον την παύση δραστηριότητας, την παύση καλλιέργειας οπωροφόρων δένδρων κλπ.).

Στην Κοινότητα το επίπεδο οργάνωσης διαφέρει. Μέχρι τα τέλη του 2000 λειτουργούσαν 78 ΟΠ σε πέντε κράτη μέλη [9].

[9] 95 αρχικά καταχωρημένα σχέδια: E (72), F (11), I (6), EL (3), P (3). Ο αριθμός των σημερινών λειτουργικών σχεδίων είναι χαμηλότερος λόγω συγχώνευσης/παύσης των δραστηριοτήτων.

2. Το 41% περίπου της συνολικής καταχωρημένης έκτασης έχει ενταχθεί σε σχέδια [10] για τα οποία η δεκαετής περίοδος έληξε το έτος 2000. Η έκταση αυτή ήταν επιλέξιμη για ενδέκατο έτος ενισχύσεων μέχρι τις 15 Ιουνίου 2001.

[10] 246 000 εκτάρια από 600 000 εκτάρια (μέγιστη έκταση η οποία είναι επιλέξιμη για ενίσχυση). Τα 246 000 εκτάρια βρίσκονται όλα στην Ισπανία.

3. Ένα επιπλέον 24% (144 000 εκτάρια) της συνολικής καταχωρημένης έκτασης εκπνέει κατά τη διάρκεια τού 2001.

4. Το υπόλοιπο 35% (210 000 εκτάρια) λήγει σταδιακά μέχρι το 2006/07.

Δ. Άλλου είδους στήριξη της ΕΕ για την παραγωγή καρπών με κέλυφος

1. Το καθεστώς του επιχειρησιακού ταμείου του κανονισμού (ΕΚ) αριθ. 2200/96 (γενικός μηχανισμός στήριξης για τα οπωροκηπευτικά ο οποίος είναι στη διάθεση των ΟΠ).

2. Διαρθρωτικά μέτρα του κανονισμού (ΕΚ) αριθ. 1257/1999 (σχέδια αγροτικής ανάπτυξης).

3. Ειδικό καθεστώς στήριξης για τα φουντούκια θεσπίστηκε με τον κανονισμό (ΕΚ) αριθ. 2200/96 το 1997 για τρεις εποχές ώστε να βοηθηθούν οι παραγωγοί να αντιμετωπίσουν τις προσωρινά δυσχερείς οικονομικές συνθήκες [11]. Το καθεστώς αυτό έληξε το 1999/2000.

[11] Κανονισμός (ΕΚ) αριθ. 1474/97: 15 ευρώ/100 kg φουντουκιών με κέλυφος.

4. Τα αμύγδαλα και τα φουντούκια δικαιούνται στην Κοινότητα επιστροφών κατά την εξαγωγή. Όμως οι εισαγωγικοί δασμοί είναι σχετικά χαμηλοί.

Ε. Προϋπολογισμός [12]

[12] Δεν περιλαμβάνεται η ειδική συνέχιση για τα φουντούκια.

Οι κοινοτικές δαπάνες για τα εν λόγω ειδικά μέτρα από το 1990 έως και το 2000 υπερέβησαν τα 830 εκατ. ευρώ.

2. Παρατηρήσεις για την τρέχουσα παραγωγή καρπών με κέλυφος

1. Μέσω των σχεδίων βελτίωσης, η προσφορά ομαδοποιήθηκε επιτυχώς στη Γαλλία και στην Ισπανία Οι περισσότερο ανταγωνιστικές ΟΠ σε όλα τα κράτη μέλη επένδυσαν στην παραγωγή, συμπεριλαμβανομένης της μετατροπής των ποικιλιών, καθώς και στις διαρθρώσεις εμπορίας και στον εξοπλισμό.

2. Ωστόσο, παρά τη στήριξη επί 10 έτη μέσω του καθεστώτος των σχεδίων βελτίωσης, η παραγωγή των καρπών με κέλυφος δεν μπόρεσε συνολικά να φθάσει σε επίπεδο που θα την καθιστούσε ανταγωνιστική σε παγκόσμια κλίμακα [13]. Η παραγωγή της Κοινότητας είναι ιδίως ευάλωτη όσον αφορά τις εισαγωγές αμυγδάλων (ΗΠΑ) και φουντουκιών (Τουρκία).

[13] Σύγκριση με την παραγωγή αμυγδάλων στις ΗΠΑ: η μέση εσοδεία των ΗΠΑ είναι δέκα φορές υψηλότερη απ'αυτή των εκτάσεων εκτατικής καλλιέργειας στην ΕΕ. Ωστόσο, καθεστώτα εντατικότερης παραγωγής καρπών με κέλυφος (καρύδια από τη Γαλλία και ορισμένα φουντούκια στην Ιταλία) λαμβάνουν σημαντική στήριξη, ιδίως, από επιχειρησιακά ταμεία (Κανονισμός (ΕΚ) αριθ. 2200/96, άρθρο 15).

3. Η κατάσταση επιδεινώθηκε, στην περίπτωση των αμυγδάλων, από τα αυξημένα επίπεδα της παραγωγής και της εμπορίας στις ΗΠΑ. Αντίθετα, η παραγωγή φουντουκιών χαρακτηρίστηκε από σχετική σταθερότητα των τιμών κατά τα τελευταία πέντε έτη έως το 2001.

4. Πολλές μειονεκτικές περιοχές μπορούν να θεωρηθούν ότι πάσχουν από χρόνια έλλειψη ανταγωνιστικότητας: τα σημερινά επίπεδα επενδύσεων δεν θα καταστήσουν αυτές τις περιοχές ανταγωνιστικές από οικονομική άποψη.

5. Οι παραγωγοί καρπών με κέλυφος εξαρτώνται συχνά, όσον αφορά το εισόδημά τους, από τις καλλιέργειές τους. Οι ευκαιρίες για εναλλακτικές καλλιέργειες είναι λίγες: οι αμπελώνες, τα ελαιόδενδρα, τα σιτηρά ή τα δάση δεν αποτελούν άμεσες εναλλακτικές λύσεις και αντιμετωπίζουν τις δικές τους προκλήσεις όσον αφορά την αγορά.

6. Επιπλέον, η παραγωγή καρπών με κέλυφος είναι σημαντική και για άλλους μη οικονομικούς λόγους. Η παραγωγή καρπών με κέλυφος διαδραματίζει σημαντικό περιβαλλοντικό ρόλο. Μέρος αυτού του ρόλου είναι ότι εμποδίζουν τη διάβρωση και λειτουργούν ως αντιπυρική ζώνη και, τέλος, συμβάλλουν στον τουρισμό. Ως εκ τούτου, ο τομέας αυτός συνεισφέρει σημαντικά στη διατήρηση του κοινωνικού ιστού της υπαίθρου, δημιουργώντας θέσεις απασχόλησης.

3. Η παρούσα πρόταση

1. Η έκθεση της Επιτροπής προς το Συμβούλιο του Ιανουαρίου 2001 [14]περιγράφει την κατάσταση του τομέα των καρπών με κέλυφος σε σχέση με την κοινοτική στήριξη. Βάσει αυτής της έκθεσης και των συζητήσεων που ακολούθησαν με το Συμβούλιο, με το Ευρωπαϊκό Κοινοβούλιο, με άλλα όργανα καθώς και με τον τομέα, το Συμβούλιο της 23ης Ιουλίου 2001:

[14] Έκθεση για την εφαρμογή του κανονισμού (ΕΚ) αριθ. 2200/96 στην ΚΟΑ στον τομέα των οπωροκηπευτικών COM(2001) 36 τελικό.

α) έλαβε υπόψη ότι η Επιτροπή άρχισε σε βάθος μελέτη για όλα τα θέματα που συνδέονται με αυτόν τον τομέα, και ιδίως για τις οικονομικές, κοινωνικές και περιβαλλοντικές πτυχές

β) κάλεσε την Επιτροπή να του υποβάλει το συντομότερο δυνατό τα συμπεράσματα αυτής της ανάλυσης και τυχόν κατάλληλες προτάσεις [15]

[15] Η έκθεση θα καταρτισθεί στις αρχές του έτους 2002 και προβλέπεται ότι θα ολοκληρωθεί το αργότερο μέχρι το τέλος Μαίου 2002.

γ) μέχρι τότε, πρέπει να δοθεί μία λύση για τις οργανώσεις παραγωγών, των οποίων τα σχέδια βελτίωσης λήγουν το 2001 και δεν θα εγγραφούν στον προϋπολογισμό για το 2002.

2. Σ' αυτή τη βάση, το παρόν σχέδιο προτείνει:

α) οι οργανώσεις παραγωγών των οποίων τα σχέδια περιλαμβάνουν εκτάσεις που λήγουν το 2001 (και των οποίων τα σχέδια άρχισαν το 1990 ή το 1991) να δύνανται να ζητήσουν τη συνέχιση της χρηματοδότησης για τις εκτάσεις που είναι αφιερωμένες στην παραγωγή καρπών με κέλυφος για μία επιπλέον περίοδο ενός έτους.

β) να ζητηθεί η συνέχιση της χρηματοδότησης μέχρι τις 15.6.2002, το αργότερο, ώστε να εμπίπτει στο πλαίσιο του προϋπολογισμού 2002.

γ) η δημόσια ενίσχυση να περιοριστεί κατά το δυνατόν στις εκτάσεις που τυγχάνουν ενίσχυσης κατά τη διάρκεια του δέκατου έτους [16] του σχεδίου και για μέγιστο ποσό 241,50 ευρώ ανά εκτάριο. Η συμβολή της Κοινότητας θα περιοριστεί σε 75% κατ'ανώτατο όριο.

[16] Δέκατο ή ενδέκατο έτος στην περίπτωση των ΟΠ που ήταν επιλέξιμες για ενδέκατο έτος δυνάμει του κανονισμού (ΕΚ) αριθ. 558/2001.

δ) να δοθεί ειδική ενίσχυση στα φουντούκια, για ένα έτος εμπορίας, σε όσες οργανώσεις παραγωγών δεν ωφελούνται βάσει του στοιχείου α).

3. Το παρόν σχέδιο απλοποιεί τις διατάξεις, ώστε οι οργανώσεις παραγωγών να μην πρέπει να υποβάλουν νέα παράταση του σχεδίου και οι ισχύουσες διατάξεις στον κανονισμό εφαρμογής (ΕΟΚ) αριθ. 2159/89 να εφαρμόζονται τηρουμένων των αναλογιών.

2001/0275 (CNS)

Πρόταση ΚΑΝΟΝΙΣΜΟΣ ΤΟΥ ΣΥΜΒΟΥΛΙΟΥ για παράταση της χρηματοδότησης σχεδίων βελτίωσης της ποιότητας και της εμπορίας ορισμένων καρπών με κέλυφος και χαρουπιών, τα οποία έχουν εγκριθεί βάσει του τίτλου ΙΙα του κανονισμού (ΕΟΚ) αριθ. 1035/72, και για την πρόβλεψη ειδικής ενίσχυσης στα φουντούκια

ΤΟ ΣΥΜΒΟΥΛΙΟ ΤΗΣ ΕΥΡΩΠΑΪΚΗΣ ΕΝΩΣΗΣ,

Έχοντας υπόψη:

τη συνθήκη για την ίδρυση της Ευρωπαϊκής Κοινότητας, και ιδίως το άρθρο 37,

την πρόταση της Επιτροπής [17],

[17] ΕΕ C ... της ..., σ. ...

τη γνώμη του Ευρωπαϊκού Κοινοβουλίου [18],

[18] ΕΕ C ... της ..., σ. ...

τη γνώμη της Οικονομικής και Κοινωνικής Επιτροπής [19],

[19] ΕΕ C ... της ..., σ. ...

Εκτιμώντας τα εξής :

(1) Ο Τίτλος IIα του κανονισμού (ΕΟΚ) αριθ. 1035/72 του Συμβουλίου της 18ης Μαϊου 1972, περί κοινής οργανώσεως αγοράς των οπωροκηπευτικών [20], προβλέπει ειδικά μέτρα προκειμένου να αντιμετωπισθεί η ανεπάρκεια των μηχανισμών παραγωγής και εμπορίας ορισμένων καρπών με κέλυφος και χαρουπιών. Η ενίσχυση παρέχεται στις οργανώσεις παραγωγών οι οποίες έχουν λάβει ειδική αναγνώριση και έχουν υποβάλει σχέδιο που έχει εγκριθεί από την αρμόδια αρχή για τη βελτίωση της ποιότητας και της εμπορίας των προϊόντων τους.

[20] ΕΕ L 118 της 20.5.1972, σ. 1. Κανονισμός όπως τροποποιήθηκε τελευταία από τον κανονισμό (ΕΚ) αριθ. 1363/95 της Επιτροπής (ΕΕ L 132 της 16.6.1995, σ. 1).

(2) Η ειδική ενίσχυση που χορηγείται για την κατάρτιση και εφαρμογή του σχεδίου βελτίωσης της ποιότητας και της εμπορίας σύμφωνα με το άρθρο 14 δ, παράγραφος 2, του κανονισμού (ΕΟΚ) αριθ. 1035/72 περιορίζεται σε χρονική περίοδο δέκα ετών και το μέγιστο επίπεδο της ενίσχυσης μειώνεται προοδευτικά ώστε να επιτευχθεί σταδιακή μεταφορά της οικονομικής υπευθυνότητας στους παραγωγούς.

(3) Ο κανονισμός (ΕΟΚ) αριθ. 1035/72 καταργήθηκε από τον κανονισμό (ΕΚ) αριθ. 2200/96 της 28ης Οκτωβρίου 1996 για την κοινή οργάνωση των αγορών στον τομέα των οπωροκηπευτικών [21]. Ωστόσο, όπως προβλέπεται στο άρθρο 53 του κανονισμού (ΕΚ) αριθ. 2200/96, τα δικαιώματα που έχουν αποκτήσει οι οργανώσεις παραγωγών κατ'εφαρμογή του Τίτλου ΙΙα του κανονισμού (ΕΟΚ) αριθ. 1035/72 διατηρούνται μέχρι εξαντλήσεώς τους.

[21] ΕΕ αριθ. L 297, 21.11.1996, σ.1. Κανονισμός όπως τροποποιήθηκε τελευταία από τον κανονισμό (ΕΚ) αριθ. 911/2001 της Επιτροπής (ΕΕ L 129 της 16.6.1995, σ. 1).

(4) Ένας ορισμένος αριθμός σχεδίων λήγει το 2000, εφόσον έχει συμπληρωθεί το δέκατο έτος. Τα σχέδια αυτά κατέστησαν επιλέξιμα για ένα ενδέκατο έτος ενίσχυσης, δυνάμει του κανονισμού (ΕΚ) αριθ. 558/2001 [22] της 10ης Μαρτίου 2001 για την παράταση μέχρι ενός έτους της χρηματοδότησης ορισμένων σχεδίων βελτίωσης της ποιότητας και της εμπορίας που είχαν εγκριθεί βάσει του τίτλου ΙΙα του κανονισμού (ΕΟΚ) αριθ. 1035/72.

[22] ΕΕ L 84 της 23.3.2001, σ. 1.

(5) Ένας ορισμένος αριθμός σχεδίων λήγει το 2001, εφόσον έχει συμπληρωθεί το δέκατο έτος.

(6) Σύμφωνα με τον κανονισμό (ΕΚ) αριθ. 2200/96, η Επιτροπή διαβίβασε στο Συμβούλιο έκθεση για την κατάσταση της εφαρμογής του κανονισμού (ΕΚ) αριθ. 2200/96 για την κοινή οργάνωση αγορών στον τομέα των οπωροκηπευτικών [23]. Η εν λόγω έκθεση θα περιλαμβάνει αξιολόγηση των αποτελεσμάτων των ειδικών μέτρων σχετικά με τους καρπούς με κέλυφος και τα χαρούπια που εφαρμόστηκαν βάσει του Τίτλου ΙΙα του κανονισμού (ΕΟΚ) αριθ. 1035/72.

[23] COM(2001) 36 τελικό.

(7) Για το έτος 2001, και λαμβανομένου υπόψη του σημαντικού περιβαλλοντικού και κοινωνικού ρόλου που διαδραματίζει ο τομέας των καρπών με κέλυφος, είναι σκόπιμο να εγκριθεί για τις οργανώσεις παραγωγών των οποίων τα σχέδια βελτίωσης λήγουν το 2001 και οι οποίες εξακολουθούν να πληρούν τα κριτήρια αναγνώρισης, η συνέχιση της χρηματοδότησης των σχεδίων τους στο πλαίσιο του προϋπολογισμού 2002. Αυτό πρέπει να περιλαμβάνει τις οργανώσεις παραγωγών των οποίων τα αρχικά σχέδια βελτίωσης έληξαν το 2000 και παρατάθηκαν δυνάμει του κανονισμού (ΕΚ) αριθ. 558/2001.

(8) Οι επιλέξιμες εκτάσεις πρέπει να περιλαμβάνουν τις εκτάσεις εντός ενός σχεδίου που έχει εγκριθεί το 1990 ή 1991 και οι οποίες συμπεριλήφθηκαν ή μεταφέρθηκαν σε άλλο σχέδιο μέσω συγχώνευσης ή απόκτησης των οργανώσεων παραγωγών.

(9) Μόνον οι αιτήσεις ενίσχυσης σχετικά με τις εργασίες που πραγματοποιήθηκαν μέχρι τις 15 Ιουνίου 2002 δύνανται να ληφθούν υπόψη για χρηματοδότηση. Σχέδια για τα οποία η ημερομηνία έναρξης του δέκατου έτους ήταν μετά από τις 15 Ιουνίου 2000 δικαιούνταν μόνο ένα ενδέκατο έτος κοινοτικής στήριξης μόνο μέχρι τις 15 Ιουνίου 2001 βάσει του κανονισμού (ΕΚ) αριθ. 558/2001. Για το σκοπό της συνέχισης, τα σχέδια αυτά πρέπει να δικαιούνται κοινοτικής στήριξης και για την περίοδο μεταξύ της 15ης Ιουνίου 2001 και της 31ης Δεκεμβρίου 2001.

(10) Για να απλοποιηθούν οι διοικητικές διαδικασίες, η ενίσχυση περιορίζεται κατά το δυνατόν στις εκτάσεις για τις οποίες υποβλήθηκε αίτηση ενίσχυσης κατά τη διάρκεια του δέκατου έτους του σχεδίου.

(11) Η μέγιστη περίοδος ενός έτους δεν επαρκεί για να ολοκληρωθούν οι εργασίες εκρίζωσης που ακολουθούνται από μεταφύτευση ή/και μετατροπή της ποικιλίας όπως αναφέρεται στο άρθρο 2 παράγραφος 1 του κανονισμού (ΕΟΚ) αριθ. 750/89 του Συμβουλίου της 20ής Μαρτίου 1989 για τον καθορισμό της κατ'αποκοπήν συμπληρωματικής ενίσχυσης για τη σύσταση οργανώσεων παραγωγών καθώς και του ανωτάτου ορίου της ενίσχυσης για τη βελτίωση της ποιότητας και της εμπορίας στον τομέα των καρπών με κέλυφος και των χαρουπιών [24] . Η μέγιστη ενίσχυση ανά εκτάριο θα πρέπει επομένως να καταβληθεί για τις άλλες ενέργειες σύμφωνα με το άρθρο 2, παράγραφος 1, τρίτο εδάφιο και παράγραφος 2 του εν λόγω κανονισμού με μέγιστη κοινοτική συνεισφορά 75%.

[24] ΕΕ L 85 της 30.3.1989, σ. 6.

(12) Για την περίοδο της συνέχισης της πληρωμής της ενίσχυσης πρέπει να εφαρμόζονται οι κανόνες εφαρμογής του κανονισμού (ΕΟΚ) αριθ. 2159/89 της Επιτροπής της 18ης Ιουλίου 1989 περί καθορισμού των λεπτομερειών εφαρμογής των ειδικών μέτρων για τους καρπούς με κέλυφος και τα χαρούπια που προβλέπονται στον τίτλο ΙΙα του κανονισμού (ΕΟΚ) αριθ. 1035/72 [25] του Συμβουλίου.

[25] ΕΕ L 207 της 19.7.1989, σ. 10. Κανονισμός όπως τροποποιήθηκε τελευταία από τον κανονισμό (ΕΚ) αριθ. 1363/95 (ΕΕ L 132 της 16.6.1995, σ. 8.).

(13) Προκειμένου να αντιμετωπιστεί η οικονομική κατάσταση που επικρατεί στον τομέα των φουντουκιών, θα πρέπει να χορηγηθεί κατ'αποκοπή ενίσχυση στα φουντούκια που συγκομίστηκαν κατά την περίοδο εμπορίας 2001/02, σε όσες οργανώσεις παραγωγών δεν είναι επιλέξιμες για παράταση των σχεδίων βελτίωσης βάσει του παρόντος κανονισμού.

ΕΞΕΔΩΣΕ ΤΟΝ ΠΑΡΟΝΤΑ ΚΑΝΟΝΙΣΜΟ:

Άρθρο 1

Οι αναγνωρισμένες οργανώσεις παραγωγών που έχουν αναλάβει την παραγωγή και εμπορία καρπών με κέλυφος ή/και χαρουπιών και λαμβάνουν ενίσχύση σύμφωνα με τον τίτλο ΙΙα του κανονισμού (ΕΟΚ) αριθ. 1035/72 και των οποίων τα σχέδια βελτίωσης της ποιότητας και της εμπορίας εγκρίθηκαν το 1990 ή το 1991 ή τα οποία περιλαμβάνουν εκτάσεις που εγκρίθηκαν το 1990 ή το 1991, μπορούν να ζητήσουν τη συνέχιση της ενίσχυσης για περαιτέρω περίοδο μέχρι ενός έτους, στο πλαίσιο των κανόνων που καθορίζονται για τις εν λόγω εκτάσεις στα άρθρα 2 και 3 του παρόντος κανονισμού.

Για την περίοδο αυτή οι οργανώσεις παραγωγών συνεχίζουν να εφαρμόζουν το σχέδιο όπως είχε εγκριθεί για το τελευταίο έτος.

Για τους σκοπούς του παρόντος κανονισμού, ως τελευταίο έτος του σχεδίου θεωρείται το δέκατο έτος για εκτάσεις που έχουν εγκριθεί το 1991 και το ενδέκατο έτος για τις εκτάσεις που έχουν εγκριθεί το 1990 και παρατάθηκαν δυνάμει του κανονισμού (ΕΚ) αριθ. 558/2001.

Άρθρο 2

Η ενίσχυση:

α) καταβάλλεται μόνον για τις εκτάσεις για τις οποίες υποβλήθηκε αίτηση ενίσχυσης για τα το τελευταίο έτος του σχεδίου.

β) περιορίζεται σε 241,50 ευρώ ανά εκτάριο, στο οποίο η μέγιστη κοινοτική συμμετοχή ανέρχεται σε 75%.

γ) εφαρμόζεται για περίοδο μέχρι ενός έτους που έπεται αμέσως της ημερομηνίας λήξης του σχεδίου, μέχρι τις 15 Ιουνίου 2002, το αργότερο.

Τα σχέδια που παρατάθηκαν σύμφωνα με τον κανονισμό (ΕΚ) αριθ. 558/2001, για τα οποία η ημερομηνία έναρξης του τελευταίου έτους είναι μετά από τις 15 Ιουνίου 2000, δικαιούνται κοινοτικής στήριξης για την περίοδο μεταξύ της 15ης Ιουνίου 2001 και του τέλους του τελευταίου έτους.

Άρθρο 3

Ο κανονισμός (ΕΟΚ) αριθ. 2159/89 εφαρμόζεται τηρουμένων των αναλογιών σε σχέδια για τα οποία πληρώνεται η ενίσχυση, σύμφωνα με το άρθρο 1.

Εφόσον είναι ανάγκη, εγκρίνονται πρόσθετα μέτρα εφαρμογής σύμφωνα με τη διαδικασία που καθορίζεται στο άρθρο 46 του κανονισμού (ΕΚ) αριθ. 2200/96.

Άρθρο 4

Το άρθρο 55 του κανονισμού (ΕΚ) αριθ. 2200/96 αντικαθίσταται από το ακόλουθο κείμενο:

"Για τα φουντούκια συγκομιδής της περιόδου εμπορίας 2000/01, χορηγείται ενίσχυση 15 ευρώ/100 kg στις οργανώσεις παραγωγών που είναι αναγνωρισμένες δυνάμει του κανονισμού (ΕΟΚ) αριθ. 1035/72 ή δυνάμει του παρόντος κανονισμού, οι οποίες υλοποιούν σχέδιο βελτίωσης της ποιότητας κατά την έννοια του άρθρου 14δ του κανονισμού (ΕΟΚ) αριθ. 1035/72 ή επιχειρησιακό πρόγραμμα κατά την έννοια του άρθρου 15, και οι οποίες δεν εισπράττουν την ενίσχυση που προβλέπεται στα άρθρα 1 και 2 του κανονισμού (ΕΚ) αριθ...../2001."

Άρθρο 5

Ο παρών κανονισμός αρχίζει να ισχύει την τρίτη ημέρα από τη δημοσίευσή του στην Επίσημη Εφημερίδα των Ευρωπαϊκών Κοινοτήτων.

Ο παρών κανονισμός είναι δεσμευτικός ως προς όλα τα μέρη του και ισχύει άμεσα σε κάθε κράτος μέλος.

Βρυξέλλες,

Για το Συμβούλιο

Ο Πρόεδρος

>ΘΕΣΗ ΠIΝΑΚΑ>